Kookkuns: Hugh Fearlessly Eats It All : Dispatches from the Gastronomic Frontline
'Hugh Fearlessly-Eatsitall' skryf al vir meer as twee dekades oor alle vorms van kos. Sommige van ons frons dalk oor wat hy as 'n heerlike maaltyd beskou, maar een ding is seker, vol fiemies is hy nie. Hy verruil ter enige tyd McDonalds vir 'n eekhoringtoebroodjie en die dooie dier langs die pad gaan reguit pot toe.
Hugh Fearnley-Whittingstall reis om die wêreld met 'n oop kop, 'n sak vol grappe en 'n hengse aptyt om elke plaaslike dis 'n gelyke kans te gun. Vir afval trek hy nie sy neus op nie en hy het geleer dat rendiere nie net vir Vader Kersfees se vervoer is nie, maar 'n smaaklike happie die res van die jaar maak.